  Анжелика Тихонова корреспондент 1 миллиард 852 миллион манет висъязы Удмуртиын 2017-тӥ арын мерлык юрттэт сётон ужъюртъёсты возён понна. Сӧсыръёсын ужанъя мер кенешлэн пумиськоназ со сярысь ивортӥз элькунлэн тӧроез Александр Соловьёв. Озьы ик ужрадын вераськизы мер юрттӥськет сётонъя выль амалъёс но со уже коммерци луисьтэм огазеяськонъёсты кыскон сярысь. Улослэн тӧроез тодэ вайытӥз, Россилэн азьмуртэз Владимир Путин Федерал Собранилы вазиськоназ но со пумысен вераз шуыса. «Элькунын 50 сюрс адями мерлык юрттэтлы кулэяське. Туэ 10 толэзь ӵоже гинэ, удысъя асьме министерстволэн лыдпусъёсызъя, соослы 15 миллионлэсь ятыр мерлыко юрттӥськетъёс сётэмын вал. Соос пӧлысь 32 сюрсэз ӝог сётоно юрттӥськетъёс. Валлян гинэ Удмуртилэн Кун Кенешез кыкетӥ йылпумъясь лыдӟонын элькунмылэн 2017-тӥ арлы но 2018–2019 аръёслы чаклам коньдэтэз сярысь катэз кутӥз. Ми калыклы мерлыко юрттэт сётон понна кулэ коньдон чаклам. Шӧдскымон йылэтонэн но», — пусйиз Удмуртилэн тӧроез. Элькунысь мерлык, семья но демографи политикая министр Ольга Корепанова пусйиз, элькунысьтымы 57 мер ужъюртъёс арысь аре ӧжыт быгатонлыкен адямиослы 50 сюрслэсь ятыр юрттӥськетъёс сёто шуыса. Пумиськон пумын Александр Соловьёв «Филантроп» калыккуспо премилэн номинантъёсызлы Можгаысь Олег Ильинлы, Альбина Черновалы, Перевозное черкогуртысь Юлия Коробейниковалы но Вотка карысь Анна Кеврухлы сертификатъёс сётӥз. Тегъёс: ВладимирПутин АлександрСоловьёв сӧсыръёс кивалтэт Мерлык  